Virallinen lehti nro C 096 , 08/04/1999 s. 0052



KIRJALLINEN KYSYMYS P-2182/98 esittäjä(t): Konstantinos Hatzidakis (PPE) komissiolle (3. heinäkuuta 1998) Aihe: Lentäjien työhönotto Olympic Airways -yhtiöön Olympic Airways -yhtiö on hiljattain tehnyt päätöksen 45 lentäjän palkkaamisesta vuonna 1996 järjestetyn kilpailun läpäisseiden ehdokkaiden luettelosta välittömien tarpeiden täyttämiseksi. Tämän päätöksen välttämättömyyden ovat vahvistaneet myös Olympic Airwaysin muut toimivaltaiset elimet (lentotoiminnan johdosta vastaava osasto) ja vieläpä sen jälkeen, kun johto oli päättänyt supistaa yhtiön liiketoimintaa 10 % sillä perusteella, että uutta ohjelmaakaan ei voitaisi panna täytäntöön, ellei heti otettaisi työhön 45 lentäjää. Tästä huolimatta liikenneministeriön johtohenkilöt perusteluja esittämättä kieltäytyvät viemästä edellä mainittua johdon päätöstä eteenpäin, hyväksyttäväksi. Ottaen huomioon, että komissio on jo ilmoittanut yhdeksi syyksi siihen, että se ei hyväksy Olympicin osakepääoman lisäystä, hallituksen jatkuvan puuttumisen yhtiön johtamiseen ja etenkin henkilöstön palkkaamiseen, voisiko komissio kertoa minulle: Kuinka se suhtautuu edellä mainittuun kysymykseen lentäjien työhönoton hyväksymisestä, ja kuinka se yleisesti ottaen suhtautuu Olympicin kysymykseen uusien tapahtumien ja tosiasioiden valossa, jotka Euroopan yhteisöjen ensimmäisen asteen tuomioistuimen päätökset asioissa T-371/94 ja T-394/94 (British Airwaysin ja British Midland Airwaysin valitukset komission päätöstä vastaan, joka koski Ranskan valtion Air Francelle myöntämiä tukia) ovat synnyttäneet? Katsooko komissio mahdollisesti, että nämä tapahtumat voivat vaikuttaa myös Olympicin tapaukseen ja jos näin on, missä muodossa ja mihin suuntaan? Komission jäsenen Neil Kinnockinkomission puolesta antama vastaus (21. syyskuuta 1998) Komissio päätti 29. heinäkuuta 1998, että alunperin vuonna 1994 hyväksytty tuki, jonka komissio jäädytti vuonna 1996 Kreikan hallituksen jätettyä noudattamatta useita tuen ehtoja, voitaisiin Kreikan hallituksen tekemien merkittävien muutosten vuoksi sallia, koska se on nyt Euroopan yhteisön perustamissopimuksen mukainen. Tuen määrää on kuitenkin pienennetty, ja näin on otettu huomioon tuki, jota komissio ei ollut hyväksynyt mutta jonka Kreikan hallitus myönsi Olympic Airways -lentoyhtiölle. Viimeisin päätös perustuu siihen, että komissio on perusteellisen tutkimuksen jälkeen vakuuttunut siitä, että kaikkia alkuperäiseen tuen hyväksymiseen liittyviä kaikkia ehtoja noudatetaan tällä hetkellä. Näihin ehtoihin sisältyy Kreikan hallituksen sitoumus olla puuttumatta yhtiön hallintoon lukuun ottamatta tehtäviä, jotka liittyvät tiukasti sen asemaan yhtiön osakkeenomistajana. Komissiolla ei tätä päätöstä hyväksyttäessä ollut tietoa Kreikan hallituksen puuttumisesta lentäjien palkkaamista koskeviin asioihin. Komissio ottaa arvoisan parlamentin jäsenen mainitsemat tiedot huomioon arvioidessaan tukiehtojen noudattamista. Arviointi toteutetaan samalla kun komissio harkitsee, voidaanko Olympic Airways -lentoyhtiölle maksettu viimeisin pääomatuki hyväksyä perustamissopimuksen mukaisesti, ja arviointi toteutetaan ennen kesäkuuta 1999. Euroopan yhteisöjen ensimmäisen asteen tuomioistuin kumosi 27 päivänä heinäkuuta 1994 tehdyn komission päätöksen, joka koski valtion tuen myöntämistä Air France -lentoyhtiölle, koska tuomioistuin piti riittämättömänä komission perustelujen kahta erityistä kohtaa, jotka koskivat tuen soveltuvuutta yhtenäismarkkinoille. Euroopan yhteisöjen ensimmäisen asteen tuomioistuimen antama tuomio Air France -lentoyhtiön valtiontukea koskevassa asiassa ei todennäköisesti vaikuta Olympic Airways -lentoyhtiön tukea koskevaan tapaukseen. Komissio muistuttaa, että sen 7 päivänä lokakuuta 1994 tekemää Olympic Airways -lentoyhtiötä koskevaa ensimmäistä päätöstä ei viety tuomioistuimeen. Lisäksi komissio teki 22 päivänä heinäkuuta 1998 uuden päätöksen, jossa vahvistettiin, että Air France -lentoyhtiölle myönnetty tuki soveltuu yhtenäismarkkinoille.